Ndryshimi i imazhit të Donald Trump
Republikanët fillojnë të bashkohen pas kandidatit të pritshëm megjithë dyshimet që kanë për aftësitë e tij
Anketat e fundit në Shtetet e Bashkuara tregojnë një garë të ngushtë mes kandidatëve të pritshëm të dy partive, demokrates Hillary Clinton dhe republikanit Donald Trump. Republikanët duket se ngadalë por qëndrueshëm po mblidhen pas Trumpit, kandidatit të tyre edhe pse vazhdojnë dyshimet mes elitës së partisë rreth aftësisë së tij për patur këtë pozicion. Trump ka filluar ndërkohë një fushatë për përmirësimin e imazhit të tij. Ka qënë një ngjitje e vështirë, por Donald Trump është gati të marrë çmimin që askush nuk mendonte se do të arrinte – kandidaturën presidenciale të partisë republikane. Ngadalë por i sigurtë, Trump po vepron për të bashkuar pas vetes partinë republikane, thotë një nga përkrahësit e tij të hershëm në Kongres, Chris Collins nga Nju Jorku. Trump ka sfiduar edhe konservatorët, të cilët paralajmëruan se kandidatura e tij do të përçante partinë, thotë eksperti Fred Barnes. Ndonjëherë, Trump duket se synon të përmirësojë imazhin e tij. Ai mori një qasje më të butë në intervistën e tij me gazetaren Megyn Kelly të Fox News që e kujtoi se e kishte quajtur budallaqe. Por Trump ka ende shumë sfida përpara për të fituar besimin e votuesve që janë të frikësuar nga retorika e tij, thotë analisti Frank Newport. Nëse Trump arrin ta transformojë veten nga një pretendent i padisiplinuar dhe problematik në një kandidat të pëlqyeshëm presidencial do të shihet në rezultatin e zgjedhjeve të nëntorit, thotë analisti Bill Galston. Por për momentin Trump po ngjitet në anketat e opinionit dhe tani është pothuajse në të njëjtin nivel me Hillary Clinton-in në ato që duket se do të jenë zgjedhje të ngushta në nëntor.